TVD วิ่ง 9% รับแผนอัดงบฯพันล้านฮุบ “สปริงนิวส์ฯ” ปักเป้ารายได้ขายผ่านช่อง 19 ปีแรก 5%
TVD วิ่ง 9% รับแผนอัดงบฯพันล้านฮุบ “สปริงนิวส์ฯ” ปักเป้ารายได้ขายผ่านช่อง 19 ปีแรก 5% ล่าสุด ณ เวลา 10.50 น. อยู่ที่ระดับ 1.79 บาท ปรับตัวขึ้น 0.15 บาท หรือ 9.15% สูงสุดที่ระดับ 1.97 บาท ต่ำสุดที่ระดับ 1.77 บาท ด้วยมูลค่าซื้อขาย 33.06 ล้านบาท
24 ก.ย. 2561

ผู้สื่อข่าวรายงานว่า ราคาหุ้น บริษัท ทีวี ไดเร็ค จำกัด (มหาชน) หรือ TVD ล่าสุด ณ เวลา 10.50 น. อยู่ที่ระดับ 1.79 บาท ปรับตัวขึ้น 0.15 บาท หรือ 9.15% สูงสุดที่ระดับ 1.97 บาท ต่ำสุดที่ระดับ 1.77 บาท ด้วยมูลค่าซื้อขาย 33.06 ล้านบาท

ทั้งนี้ ราคาหุ้น TVD ปรับตัวขึ้นแรงในวันนี้ ภายหลังจาก บริษัทฯ เปิดเผยว่าที่ประชุมคณะกรรมการบริษัท (บอร์ด) เมื่อวันที่ 21 กันยายน 2561 ได้มีมติอนุมัติให้นำเสนอต่อที่ประชุมวิสามัญผู้ถือหุ้นของบริษัทในวันที่ 23 พฤศจิกายน 2561 เพื่อพิจารณาอนุมัติให้บริษัทเข้าซื้อหุ้นของบริษัท สปริงนิวส์ เทเลวิชั่น จำกัด (SPTV) จากบริษัท สปริงนิวส์ คอร์ปอเรชั่น จำกัด (SPC) ซึ่งเป็นบริษัทย่อยของบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ในสัดส่วนไม่น้อยกว่า 90.10% ของหุ้นทั้งหมดที่ออกและชำระแล้วของ SPTV
โดย SPTV เป็นผู้ประกอบกิจการสถานีโทรทัศน์และธุรกิจด้านสื่อสารมวลชนทุกชนิด โดยได้รับใบอนุญาตให้ใช้คลื่นความถี่และประกอบกิจการโทรทัศน์ เลขที่ BI-S20031-0018-57 เพื่อให้บริการโทรทัศน์ภาคพื้นดินในระบบดิจิทัลช่องรายการหมวดข่าวสารและสาระ (ใบอนุญาตกิจการโทรทัศน์) สำหรับช่องสปริงนิวส์ ทีวีดิจิทัลช่อง 19 (ช่องสปริงนิวส์)
โดยทางบริษัทจะชำระค่าตอบแทนให้ SPC ด้วยการเข้าซื้อหุ้นสามัญ SPTV ในสัดส่วน 90.10% ของทุนจดทะเบียนทั้งหมดของ SPTV หรือคิดเป็นจำนวน 90,100,000 หุ้น ซึ่งบริษัทต้องชำระค่าหุ้นเป็นรายเดือนในอัตราเดือนละ 7,655,000 บาท นับแต่วันที่การซื้อขายหุ้นของ SPTV สำเร็จเป็นต้นไป จนสิ้นกำหนดระยะเวลาของใบอนุญาตกิจการโทรทัศน์รวมจำนวน 124 เดือน คิดเป็นเงินรวมทั้งสิ้น 949,220,000 บาท
 
ขณะที่ TVD ตั้งเป้ารายได้จากการขายสินค้าผ่านช่อง 19 ในปีนี้คิดเป็นสัดส่วนประมาณ 5% ของเป้าหมายยอดขายรวม 3,990 ล้านบาท หลังจากบริษัทได้ขยายการลงทุนครั้งใหญ่เข้าสู่การบริหารช่องทีวีดิจิทัลอย่างเต็มตัว โดยที่ประชุมคณะกรรมการบริษัทอนุมัติการเข้าลงทุนถือหุ้น 90.1% ในบริษัท สปริงนิวส์ เทเลวิชั่น จำกัด ในเครือ บมจ.นิวส์ เน็ตเวิร์ค คอร์ปอเรชั่น ซึ่งเป็นผู้ได้รับใบอนุญาต (License) ให้ดำเนินกิจการสถานีโทรทัศน์สปริงนิวส์ ดิจิทัล ช่อง 19
ทั้งนี้ บริษัทมองว่าในปัจจุบันยังคงมีผู้บริโภคที่รับชมทีวีดิจิทัลอีกเป็นจำนวนมาก ทำให้การเสนอขายสินค้าทางรายการโฮมช้อปปิ้งมีผลตอบรับที่ดี ดังนั้น การขายสินค้าที่ได้ผลในยุคนี้จึงไม่สามารถพึ่งพาช่องทางทีวี ช่องทางออนไลน์หรือร้านค้า เพียงทางใดช่องทางหนึ่ง แต่ต้องรุกทุกช่องทางไปพร้อมกัน โดยการลงทุนในสปริงนิวส์ เทเลวิชั่นจะช่วยเพิ่มแต้มต่อในการดำเนินธุรกิจและช่วยเสริมประสิทธิภาพกับการเสนอขายสินค้าผ่านช่องทางออนไลน์และร้าน TV Direct Showcase ที่มีการขยายสาขามาอย่างต่อเนื่อง
 